Document ID: 32010R1059

DELEGOVANÉ NARIADENIE KOMISIE (EÚ) č. 1059/2010
z 28. septembra 2010,
ktorým sa dopĺňa smernica Európskeho parlamentu a Rady 2010/30/EÚ, pokiaľ ide o označovanie umývačiek riadu pre domácnosť energetickými štítkami
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2010/30/EÚ z 19. mája 2010 o udávaní spotreby energie a iných zdrojov energeticky významnými výrobkami na štítkoch a štandardných informáciách o výrobkoch (1), a najmä na jej článok 10,
keďže:
(1)
V smernici 2010/30/EÚ sa od Komisie vyžaduje, aby prijala delegované akty, pokiaľ ide o označovanie energeticky významných výrobkov s výrazným potenciálom úspory energie a veľkými rozdielmi vo výkonnostných úrovniach pri rovnakej miere funkčnosti.
(2)
Ustanovenia týkajúce sa označovania energetickej spotreby umývačiek riadu pre domácnosť tvoria súčasť smernice Komisie 97/17/ES zo 16. apríla 1997, ktorou sa vykonáva smernica Rady 92/75/EHS, pokiaľ ide o označovanie umývačiek riadu pre domácnosť energetickými štítkami (2).
(3)
Spotreba elektrickej energie umývačiek riadu pre domácnosť tvorí podstatný podiel z celkového dopytu domácností po elektrickej energii v Únii. Okrem už dosiahnutých zlepšení energetickej efektívnosti je veľmi dôležitý rozsah ďalšieho znižovania spotreby energie umývačiek riadu pre domácnosť.
(4)
Smernica 97/17/ES by sa mala zrušiť a prostredníctvom tohto nariadenia by sa mali prijať nové ustanovenia, aby sa zabezpečilo, že označenie energetickej spotreby bude pre dodávateľov dynamickým stimulom na ďalšie zvyšovanie energetickej efektívnosti umývačiek riadu pre domácnosť a na zrýchlenie transformácie trhu so zameraním na energeticky efektívnejšie technológie.
(5)
Informácie uvádzané na štítkoch by sa mali získavať pomocou spoľahlivých, presných a reprodukovateľných postupov merania, pri ktorých sa zohľadňujú uznávané najmodernejšie metódy merania zahŕňajúce v prípade dostupnosti harmonizované normy, ktoré prijali európske organizácie pre normalizáciu, uvedené v prílohe I k smernici Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov, a pravidlá, ktoré sa vzťahujú na služby poskytované informačnou spoločnosťou (3).
(6)
V tomto nariadení by sa malo špecifikovať jednotné vyhotovenie a obsah štítkov umývačiek riadu pre domácnosť.
(7)
Okrem toho by sa v tomto nariadení mali určiť požiadavky týkajúce sa technickej dokumentácie a opisu umývačiek riadu pre domácnosť.
(8)
Ďalej by sa v tomto nariadení mali stanoviť požiadavky týkajúce sa informácií poskytovaných v prípade všetkých foriem predaja na diaľku, reklamy a technických propagačných materiálov umývačiek riadu pre domácnosť.
(9)
Je vhodné zabezpečiť revíziu ustanovení tohto nariadenia so zreteľom na technologický pokrok.
(10)
S cieľom uľahčiť prechod zo smernice 97/17/ES na toto nariadenie je vhodné ustanoviť, že umývačky riadu pre domácnosť označené v súlade s týmto nariadením by sa mali považovať za spotrebiče spĺňajúce požiadavky smernice 97/17/ES.
(11)
Smernica 97/17/ES by sa preto mala zrušiť,
PRIJALA TOTO NARIADENIE:
Článok 1
Predmet úpravy a rozsah pôsobnosti
Týmto nariadením sa ustanovujú požiadavky na označovanie a poskytovanie doplňujúcich informácií o výrobku v prípade umývačiek riadu pre domácnosť napájaných z elektrickej siete a umývačiek riadu napájaných z elektrickej siete, ktoré môžu byť napájané aj z batérií, vrátane tých, ktoré sa predávajú na použitie mimo domácnosti, a vstavaných umývačiek riadu pre domácnosť.
Článok 2
Vymedzenia pojmov
Na účely tohto nariadenia sa popri vymedzeniach pojmov ustanovených v článku 2 smernice 2010/30/EÚ uplatňujú tieto vymedzenia pojmov:
1.
„umývačka riadu pre domácnosť“ znamená zariadenie na umývanie, oplachovanie a sušenie riadu, skla, príborov a kuchárskych potrieb chemickými, mechanickými, tepelnými a elektrickými prostriedkami, ktoré je určené predovšetkým na neprofesionálne účely;
2.
„vstavaná umývačka riadu pre domácnosť“ znamená umývačku riadu pre domácnosť určenú na zabudovanie do skrinky, pripraveného výklenku v stene alebo na podobné miesto a vyžadujúcu konečnú úpravu;
3.
„jedálenská súprava“ znamená definovanú súpravu riadu, skla a príboru určenú na použitie jednou osobou;
4.
„menovitá kapacita“ znamená maximálny počet jedálenských súprav, ktorý je, podľa údajov dodávateľa, možné spolu so servírovacím náčiním ošetriť v umývačke riadu pre domácnosť pri zvolenom programe, ak sa pri ich vkladaní do umývačky riadu pre domácnosť postupuje podľa pokynov dodávateľa;
5.
„program“ znamená sériu preddefinovaných operácií, o ktorých dodávateľ vyhlasuje, že sú vhodné pre osobitné úrovne znečistenia alebo typy jedálenských súprav vložených do umývačky riadu, alebo oboje, a ktoré spoločne tvoria úplný cyklus;
6.
„čas trvania programu“ znamená čas od začatia programu do jeho ukončenia, bez započítania všetkých odkladov, ktoré naprogramuje konečný používateľ;
7.
„cyklus“ znamená úplný proces umytia, opláchnutia a usušenia, ako je vymedzený vo zvolenom programe;
8.
„režim vypnutia“ znamená stav, v ktorom je umývačka riadu pre domácnosť vypnutá pomocou ovládačov alebo spínačov na spotrebiči dostupných konečnému používateľovi a určených na to, aby nimi konečný používateľ pri bežnom používaní dosiahol najnižšiu spotrebu elektrickej energie, a ktorý môže trvať neobmedzene dlho, pričom umývačka riadu pre domácnosť je pripojená na zdroj elektrickej energie a používa sa v súlade s pokynmi dodávateľa; v prípade, že k dispozícii nie sú žiadne ovládače alebo spínač, „režim vypnutia“ znamená stav, do ktorého sa umývačka riadu pre domácnosť dostane vtedy, keď sa sama prepne do režimu rovnomernej spotreby elektrickej energie;
9.
„režim ponechania v zapnutom stave“ znamená režim s najnižšou spotrebou elektrickej energie, ktorý môže trvať neobmedzene dlhú dobu po ukončení programu a vyložení súprav z umývačky riadu pre domácnosť bez akéhokoľvek ďalšieho zásahu zo strany konečného používateľa;
10.
„ekvivalentná umývačka riadu pre domácnosť“ znamená model umývačky riadu pre domácnosť, ktorý je umiestnený na trh s rovnakou menovitou kapacitou, technickými a výkonnostnými vlastnosťami, spotrebou energie a vody a úrovňami vydávaného hluku prenášaného vzduchom ako iný model umývačky riadu pred domácnosť, ktorý rovnaký dodávateľ umiestnil na trh pod iným obchodným kódovým číslom;
11.
„konečný používateľ“ znamená spotrebiteľa, ktorý si kúpi alebo o ktorom sa predpokladá, že si kúpi umývačku riadu pre domácnosť;
12.
„predajné miesto“ znamená miesto, na ktorom sa umývačky riadu pre domácnosť vystavujú alebo ponúkajú na predaj, prenájom alebo predaj na splátky.
Článok 3
Povinnosti dodávateľov
Dodávatelia zabezpečujú, aby sa:
a)
každá umývačka riadu pre domácnosť dodala s vytlačeným štítkom vo formáte a s obsahom podľa prílohy I;
b)
sprístupnil opis výrobku podľa prílohy II;
c)
orgánom členských štátov a Komisii na požiadanie sprístupnila technická dokumentácia podľa prílohy III;
d)
v každom reklamnom materiáli pre konkrétny model umývačky riadu pre domácnosť uviedla trieda energetickej efektívnosti, ak sa v ňom uvádzajú informácie týkajúce sa energie alebo ceny;
e)
v každom technickom propagačnom materiáli pre konkrétny model umývačky riadu pre domácnosť, v ktorom sa opisujú jeho špecifické technické parametre, uviedla triedu energetickej efektívnosti daného modelu.
Článok 4
Povinnosti obchodníkov
Obchodníci zabezpečujú, aby sa:
a)
každá umývačka riadu pre domácnosť na predajnom mieste označila na vonkajšej prednej alebo hornej strane štítkom poskytnutým dodávateľom v súlade s článkom 3 písm. a) takým spôsobom, aby bol štítok zreteľne viditeľný;
b)
umývačky riadu pre domácnosť ponúkané na predaj, prenájom alebo predaj na splátky spôsobom, pri ktorom sa nedá predpokladať, že konečný používateľ uvidí túto umývačku vystavenú, predávali s informáciami poskytovanými dodávateľmi v súlade s prílohou IV;
c)
každá reklama určitého modelu umývačky riadu pre domácnosť vybavila odkazom na jeho triedu energetickej efektívnosti, keď sa v tejto reklame uvádzajú informácie týkajúce sa energie alebo ceny;
d)
každý technický propagačný materiál týkajúci sa konkrétneho modelu umývačky riadu pre domácnosť, v ktorom sa opisujú jeho osobitné technické vlastnosti, vybavil odkazom na triedu energetickej efektívnosti daného modelu.
Článok 5
Metódy merania
Informácie, ktoré sa majú poskytnúť podľa článkov 3 a 4, sa získavajú spoľahlivými, presnými a reprodukovateľnými metódami merania, pri ktorých sa zohľadňujú uznávané najmodernejšie metódy merania.
Článok 6
Postup overovania na účely dohľadu nad trhom
Členské štáty uplatňujú pri posudzovaní zhody deklarovanej triedy energetickej efektívnosti, ročnej spotreby energie, ročnej spotreby vody, koeficientu sušiacej efektívnosti, času trvania programu, spotreby energie v režime vypnutia a režime ponechania v zapnutom stave, času trvania režimu ponechania v zapnutom stave a úrovne vydávaného hluku prenášaného vzduchom postup stanovený v prílohe V.
Článok 7
Revízia
Komisia preskúma tohto nariadenie vzhľadom na technologický pokrok najneskôr štyri roky po nadobudnutí jeho účinnosti. V rámci preskúmania sa posúdia najmä tolerancie pri overovaní stanovené v prílohe V.
Článok 8
Zrušenie
Smernica 97/17/ES sa zrušuje od 20. decembra 2011.
Článok 9
Prechodné ustanovenia
1. Článok 3 písm. d) a e) a článok 4 písm. b), c) a d) sa nevzťahujú na tlačenú reklamu a tlačený technický propagačný materiál uverejnený pred 30. marcom 2012.
2. Umývačky riadu umiestnené na trh pred 30. novembrom 2011 zodpovedajú ustanoveniam smernice 97/17/ES.
3. Ak bolo prijaté opatrenie, ktorým sa vykonáva smernica Európskeho parlamentu a Rady 2009/125/ES (4), pokiaľ ide o požiadavky na ekodizajn umývačiek riadu pre domácnosť, umývačky riadu pre domácnosť, ktoré zodpovedajú ustanoveniam tohto vykonávacieho opatrenia v súvislosti s požiadavkami na efektívnosť umývania a ustanoveniam tohto nariadenia a ktoré sú umiestňované na trh alebo predávané, prenajímané alebo predávané na splátky pred 20. decembrom 2011, sa považujú za zariadenia v súlade s požiadavkami smernice 97/17/ES.
Článok 10
Nadobudnutie účinnosti a uplatňovanie
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 20. decembra 2011. Článok 3 písm. d) a e) a článok 4 písm. b), c) a d) sa však uplatňujú od 20. apríla 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. septembra 2010

Labels: 7
3
14
1